Συντεταγμένες: 44°37′3″N 11°28′18″E﻿ / ﻿44.61750°N 11.47167°E﻿ / 44.61750; 11.47167

Το **Μινέρμπιο** (ιταλικά: *Minerbio*) είναι Δήμος που βρίσκεται στην βόρεια Ιταλία και ανήκει στην επαρχία της Μπολόνιας, στην περιφέρεια της Εμίλια Ρομάνια.

Γεωγραφία
---------

Ο δήμος βρίσκεται 21,5 χιλιόμετρα από την πρωτεύουσα, της επαρχίας, Μπολόνια. Πρόκειται για έναν καθαρά πεδινό δήμο, που εκτείνεται μέσα στην πεδιάδα του Πάδου, έχοντας υψόμετρο τα 16 μέτρα με ελάχιστο τα 8 μέτρα και μέγιστο τα 24 μέτρα. Κατά τον μεσαίωνα διασχίζονταν από την παλιά κοίτη του χείμαρρου Σάβενα (Ιταλικά *Savena*), που περνούσε από το κέντρο του μεσαιωνικού οικισμού. Η έκταση που καταλαμβάνει ο δήμος είναι 43,05 τ.χλμ. και οι γεωγραφικές του συντεταγμένες είναι: 44°37'3"72 N γεωγραφικό πλάτος και 11°28'18"12 E γεωγραφικό μήκος.

Συμπεριλαμβάνει τα δημοτικά διαμερίσματα Ιλ Μέλο, Κά ντε Φάμπρι, Κάζα ντελ Σόλε, Κάπο ντ Άρτζινε, Λα Καστίλια, Μινέρμπιο (έδρα του δήμου), Μισταντίνα, Παλατσίνα, Πιάτσα Νουόβα, Πράτο Γράντε, Ρόνκι, Σαν Μαρτίνο ιν Σοβερτσάνο, Σαν Τζιοβάννι ιν Τριάριο, Σανιτά, Σπεττολερία και Τιντορία.

Το Μινέρμπιο συνορεύει με το Γκραναρόλο ντελλ'Εμίλια, το Μαλαλμπέργκο, την Μπαριτσέλα, το Μπεντιβόλιο και το Μπούντριο.

Ιστορία
-------

Η περιοχή του Μινέρμπιο ήταν κατοικημένη από την εποχή των Ρωμαίων. Αυτό αποδεικνύεται και από το όνομα, συνδεδεμένο με την λατρεία της θεάς Μινέρβα σε εκείνες τις περιοχές, και με τον χωρισμό των γεωργικών εκτάσεων κατά τον ρωμαϊκό τρόπο και που διατηρείται, ως ένα βαθμό μέχρι σήμερα. Το παλαιότερο έγγραφο που αναφέρεται στο Μινέρμπιο χρονολογείται από τις 2 Νοεμβρίου 1186. Σε αυτό το έγγραφο αναφέρεται ότι ο Ιλντεμπράντο ντι Γκουαλφρέντο, Δήμαρχος της Μπολόνια, επιβάλλει στους κατοίκους του Αγίου Μαρίνου (Ιταλ. *San Marino*) και του Λοβολέτο (Ιταλ. *Lovoleto*) να επιστρέψουν το δάσος του Μινέρμπιο (*Selva Minervese*) στον δήμο της Μπολόνια. Το έγγραφο όμως που θεωρείται σαν πράξη ίδρυσης του δήμου του Μινέρμπιο συμπεριλαμβάνεται στο *De Pactis Altedi* του 1231. Σε αυτό ο τότε δήμαρχος Φεντερίκο ντα Λαβελλολούνγκο (Ιταλ. *Federico da Lavellolungo*) παραχωρεί τα εδάφη του Αλτέντο (*Altedo*) και του Μινέρμπιο σε 150 οικογένειες από την Μάντοβα, οι οποίες πιθανότατα εγκαταστάθηκαν εκεί που βρίσκεται το σημερινό ιστορικό κέντρο του κεντρικού οικισμού.

Σημαντικές αλλαγές άρχισαν με την άφιξη της οικογένειας Ιζολάνι (*Isolani*) από την Κύπρο. Η οικογένεια έφτασε στην Μπολόνια στις αρχές του 1300 και έγιναν πλούσιοι έμποροι και έτσι άρχισαν να αγοράζουν μεγάλες εκτάσεις στην περιοχή του Μινέρμπιο. Το 1402 οι Ιζολάνοι συμμάχησαν με τους Βισκόντι (*Visconti*) στον πόλεμο για την κατάκτηση της Μπολόνια ενάντια στους Μπεντιβόλιο (*Bentivoglio*). Έτσι ο Ιάκοπο Ιζολάνι (*Iacopo Isolani*) έδωσε όπλα στους κατοίκους του Μινέρμπιο και συμμετείχε στην μάχη κοντά στο Καζαλέκκιο ντι Ρένο όπου οι Βισκόντι μαζί με τους συμμάχους τους κέρδισαν τους Μπεντιβόλιο και κατέκτησαν την πόλη. Το 1403 οι Βισκόντι, ως αναγνώριση της βοήθειας τους, τους έχρισαν φεουδάρχες του Μινέρμπιο. Την ίδια χρονιά κατασκευάστηκε και το κάστρο. Στα μέσα του 1400 το Μινέρμπιο πέρασε στους Μπολονιέζους, μετά την νίκη τους κατά των Βισκόντι στη μάχη του Σαν Τζιόρτζιο ντι Πιάνο, ενώ θα επιστρέψει στους Ιζολάνι στις αρχές του 1500 που θα το κρατήσουν μέχρι το 1734.

Με τον ερχομό του Ναπολέοντα έγινε δήμος μαζί με άλλα 16 χωριά της γύρο περιοχής. Το 1815 το Μινέρμπιο θα ενωθεί με το Μπούντριο, ενώ το 1818 θα γίνει ανεξάρτητος δήμος.

Μνημεία
-------

Οικισμός Σοβερτσάνο, κάστρο του Αγίου Μαρτίνου
Τα αξιόλογα μνημεία που υπάρχουν στην περιοχή του Μινέρμπιο περιλαμβάνουν

* Το **κάστρο των Ιζολάνι** (Ιταλ. *Rocca Isolani*). Είναι κάστρο-κατοικία που χτίστηκε αρχικά στις αρχές του 1300, καταστράφηκε επανειλημμένα και η τελευταία ανακατασκευή του, που διασώζεται μέχρι σήμερα, έγινε στα μέσα του 1500.
* Ο περιστερώνας, **Λα κολομπάια** (*La colombaia*). Πρόκειται για μία πανέμορφη κατασκευή του 1536.
* **Λα βίλλα ντελ Τριακίνι** (*La villa del Triachini*). Είναι μια έπαυλη των μέσων του 16ου αιώνα που βρίσκεται δίπλα στο κάστρο των Ιζολάνι. Κατασκευάστηκε από τον αρχιτέκτονα Μπαρτολομέο Τριακίνι (*Bartolomeo Triachini*).
* Το **Κάστρο των Μαντσόλι** (*Castello dei Manzoli*). Βρίσκεται κοντά στον οικισμό Σοβερτσάνο και είναι γνωστό και σαν κάστρο του Αγίου Μαρτίνου (*Castello di San Martino*). Χτίστηκε το 1411 από τον Μπολονιέζο ιππότη Μπαρτολομέο Μαντζόλι (*Bartolomeo Manzoli*). Σήμερα είναι με την μορφή που πήρε με την τελευταία ανακαίνιση του 1883-1885
* Η **εκκλησία του Αγίου Ιωάννη του Βαπτιστή** (*Chiesa di San Giovanni Battista*). Είναι η πρώτη ενοριακή εκκλησία του Μινέρμπιο και η πρώτη κατασκευή ανάγεται το 1372. Η σημερινή εκκλησία κατασκευάστηκε μεταξύ του 1733 και του 1737.

Κοινωνία
--------

Το Μινέρμπιο είναι ένας μικρός δήμος της επαρχίας της Μπολόνια που, σύμφωνα με τα στοιχεία της 1ης Ιανουαρίου 2011, έχει πληθυσμό 8.651 κατοίκους

Στον δήμο κατοικούν μόνιμα 533 ξένοι και οι περισσότεροι προέρχονται από τη Ρουμανία (136), το Μαρόκο (85) και από την Αλβανία (71).

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μινέρμπιο** |

* Δήμος του Μινέρμπιο (Ιταλικά)
* Δήμοι της Ιταλίας (Ιταλικά)
* Εθνική Στατιστική Υπηρεσία Ιταλίας Αρχειοθετήθηκε 2017-06-22 στο Wayback Machine. (Αγγλικά)
* Οργανισμός τουριστικής προβολής Μινέρμπιο Αρχειοθετήθηκε 2012-10-19 στο Wayback Machine. (Ιταλικά)
* Εγκυκλοπαίδεια Ιταλικής γεωγραφίας (Ιταλικά)

|  |  |  |  |  |  |  |
| --- | --- | --- | --- | --- | --- | --- |
| 

| π • σ • ε
 Δήμοι της Μητροπολιτικής Πόλεως της Μπολόνια |
| --- |
|  |
| 
Άλτο Ρένο Τέρμε · Αντσόλα ντελλ'Εμίλια · Αρτζελάτο · Μπαριτσέλλα · Μπεντιβόλιο · Μπολόνια · Μπόργκο Τοσσινιάνο · Μπούντριο · Καλντεράρα ντι Ρένο · Καμουνιάνο · Καζαλέκκιο ντι Ρένο · Καζαλφιουμανέζε · Καστέλ Γκουέλφο ντι Μπολόνια · Καστέλ Ματζόρε · Καστέλ Σαν Πιέτρο Τέρμε · Καστέλ ντ'Αϊάνο · Καστέλ ντελ Ρίο · Καστέλ ντι Κάζιο · Καστέλλο ντ'Άρτζιλε · Καστενάζο · Καστιλιόνε ντεϊ Πέπολι · Κρεβαλκόρε · Ντότσα · Φοντανέλιτσε · Γκάτζο Μοντάνο · Γκαλλιέρα · Γκραναρόλο ντελλ'Εμίλια · Γκριτσάνα Μοράντι · Ίμολα · Λιτσάνο ιν Μπελβεντέρε · Λοϊάνο · Μαλαλμπέργκο · Μαρτσαμπόττο · Μεντιτσίνα · Μινέρμπιο · Μολινέλλα · Μονγκιντόρο · Μόντε Σαν Πιέτρο · Μοντερέντσιο · Μοντσούνο · Μορντάνο · Οτσάνο ντελλ'Εμίλια · Πιανόρο · Πιέβε ντι Τσέντο · Σάλα Μπολονιέζε · Σαν Μπενεντέττο Βαλ ντι Σάμπρο · Σαν Τζόρτζο ντι Πιάνο · Σαν Τζοβάννι ιν Περσιτσέτο · Σαν Λάτσαρο ντι Σάβενα · Σαν Πιέτρο ιν Καζάλε · Σαντ'Άγκατα Μπολονιέζε · Σάσσο Μαρκόνι · Βαλσαμότζα · Βεργκάτο · Τζόλα Πρεντόζα |  |
|  |
| 
**Δήμοι της Εμίλια-Ρομάνια** |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ιταλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 143249035

 |

 |